text: Biskop fortryder overdådige middage
  29 januar 2010 kl. 09.36
  Biskop Henrik Arendt, Haderslev Stift, fortryder de overdådige middag med masser af vin på luksushoteller, som landets biskopper bevilger sig selv, når de mødes.
  Den seneste regning lød på godt 80.000 kroner. Alene menuen med vin kostede 1.100 kroner pr. person, ifølge B.T., der har gravet bilagene op i Kirkeministeriet.
  - Jeg har dummet mig og været naiv. Fremover regner jeg med, at det bliver anderledes, når der bliver holdt møder, siger Henrik Arendt til avisen.
  Stiftspersonalet har i de seneste fem år brugt 1,3 millioner kroner på møder med middage og vine.
  Et ophold på Marienlyst Hotel og Casino løb op i 391.000 kroner med danseorkester og stand-up-komiker.
  